**Klub privrednih novinara nagradio najuspešnije privrednice**

28. mart 2012. | 14:46

Izvor: Beta

**Direktorka fabrike ambalaže Tetrapak iz Gornjeg Milanovca Indira Petrović proglašena je danas za "Biznis damu godine" u Srbiji prema izboru Kluba privrednih novinara.**

Na dodeli nagrada "Biznis i kreativna dama godine" u Skupštini Srbije rečeno je da je Petovićeva nagrađena zbog postignutih rezultata i poslovnog ugleda koji uživa.   
  
Indira Petrović je direktor Tetrapaka od 2007. godine i predvodi kompaniju koja je među 10 najvećih izvoznika Srbije.   
  
"Zadovoljstvo je kada dobijete nagradu za ono što radite sa uživanjem", kazala je Petrovićeva, koja je profesor nemačkog jezika po obrazovanju. Dodala je da je za njen uspeh zaslužna i porodica koja je snažno podržava.   
  
Pored nagrade za najuspešniju privrednicu, žiri Kluba privrednih novinara Srbije kojim je predsedavala urednica u listu Danas Mira Stevanović, dodelio je i plakete "biznis dama 2011" za pet privrednica.   
  
Dobitnice su generalna direktorka kompanije Rič iz Prokuplja Milena Anđić, direktorka firme AMR iz Paraćina Jasmina Radivojević, vlasnica modne kuće Luna Biljana Jovanović, direktorka Instituta za rehabilitaciju u Beogradu Milica Lazović i direktorka Intermehanike iz Smedereva Ružica Đurđević.   
  
Nagrade "Kreativna dama 2011" dodeljene su glumici Gorici Popović, čija posvećenost tradicionalnim ručnim radovima doprinosi očuvanju srpske tradicije, novinarki i književnici Vesni Dedić i portparolu Prirodnjačkog muzeja Aleksandri Savić za doprinos očuvanju autohtonih sorti voća.   
  
Nagradu "Kreativna dama" za humanitarni rad dobila je predsednica humanitarne ogranizacije Divac Snežana Divac, a nagrađene su i režiserka Maja Miloš, koja je debitovala filmom "Klip" i devet žena iz orkestra Ministarstva odbrane Srbije "Stanislav Binički".   
  
Klub privrednih novinara Srbije dodeljuje nagrade za uspešne žene treću godinu za redom.

http://www.emg.rs/vesti/srbija/177266.html